OÜ Suva

**Suva** on Eesti tekstiilitööstuse ettevõte, mis toodab peamiselt sokke.

Suva eelkäijaks loetakse 1919. aastal asutatud paelavabrikut Rauaniit. Eesti NSV-s kandis ettevõte nime *Punane Koit*, siis alustati ka siidriide ja tekstiilgalanterii tootmist. 1991. aastal moodustati riiklik aktsiaselts Suva. 1993. aastal vabrik erastati ning sellest sai täielikult kodumaisel kapitalil põhinev aktsiaselts Suva Sukavabrik. Suva on Eesti suurim soki- ja sukavabrik.

Tootevalikusse kuuluvad mitmed sokisarjad, nagu Suva Silver (hõbeniidiga sokid), Etno jne. Lisaks sokkidele toodetakse ka põlvikuid, sukkpükse, retuuse ja susse, Ettevõttel on poode üle Eesti ja ka e-pood. Pool ettevõte toodangust eksporditakse.

## Suva ajalugu

1919. aastal asutati AS Rauaniit, mis tootis Tallinnas Kalamajas Kotzebue tänaval saapa-, kummi- ja pesupaelu. Algselt pidi toodang rahuldama kodumaist nõudlust, kuid varsti pöörati pilk Lääne turu poole. 1925. aastal laiendati tootmist uue kahekorruselise tootmishoonega ning 1926. aastaks töötas AS Rauaniidis üle 200 inimese. Paela- ja nööritootmisele lisandusid sokid, sukad, sukkpüksid ja trikootooted. 1935. aastal rajati Rauaniidi sukaosakonnast iseseisev sukatööstus *Cotton*.

1940 riigistati aktsiaseltsi tootmisüksused, *Cotton* liideti taas Rauaniidiga ning neli aastat hiljem hakati tööle tekstiilivabriku *Punane Koit* nime all, mis jätkas sukkade ja sokkide tootmisega. Alustati ka siidriide ja tekstiilgalanterii tootmist. Ettevõte oli üks suurimaid sukkade ja sokkide tootjaid endisel Nõukogude Liidu territooriumil.

1991. aastal loodi Riiklik Aktsiaselts Suva, mille nimi pärineb sõnast sukavabrik (SUkaVAbrik). Kaks aastat hiljem vabrik erastati ja loodi Eesti suurim suka- ja sokivabrik AS Suva. Ettevõtte omanikeks said algul töötajad, kuid peagi otsustas Viktor Saarestik ettevõtte ainuomanikuks saada, sest suur omanikering ei suutnud ühistele eesmärkidele keskenduda. Alates 2001. aastast tänini on Suva juhatuse esimees Viktor Saarestik ning ettevõte kuulub Saarestiku perekonnale.

2002. aastal oli ettevõtte käive 34,9 ja kasum 1,2 miljonit Eesti krooni, töötajaid oli 210.

Esialgu jätkus tootmine ajaloolises Kotzebue tänava vabrikus, mis on tunnistatud tervikuna arhitektuurimälestiseks. 2014. aastal kolis tehas Mustamäele Akadeemia tee 33 ruumidesse ning Kotzebue hoone uueks omanikuks sai Eesti Kunstiakadeemia. 2017–2018 ehitati vana vabrik ümber Eesti Kunstiakadeemia õppehooneks.

2023. aasta seisuga töötas ettevõttes 124 inimest ja aastas toodeti keskmiselt 3 miljonit sokipaari.

## Tooted
### Erisarjad
#### Suva Silver
Suva Silver on sokisari, mis sisaldab hõbeniiti, tagades tervisliku ja mugava kandmise. Kõrgekvaliteediline puuvill ja hõbeniit loovad kolmekordse kaitse ebameeldiva lõhna vastu ning pakuvad antibakteriaalseid, antistaatilisi ja soojust reguleerivaid omadusi. Hõbe on ajalooliselt tuntud ravitoime poolest ning X-Static hõbeniiti on kasutanud suured tootjad alates 1987. aastast, olles tunnustatud meditsiini- ja tarbetoodete valdkonnas.

#### Etno
Etno on soki- ja sukasari. Sarjas kuulub Eesti rahvusmustritest inspireeritud soki-, suka- ja põlvikupaare.

### Tervisetooted
#### Kompressioonpõlvikud
Kompressioonpõlvikud ja -sokid parandavad vereringlust ja vähendavad väsimust. Spetsiaalselt ühtlase surve tagamiseks konstrueeritud sokid ja põlvikud soodustavad tervislikku verevoolu ja vähendavad turset.

#### Pehme äärega sokid
Suva pehme äärega sokid on välja töötatud diabeetikutele ning on heaks kiidetud Eesti Diabeediliidu poolt. Spetsiaalselt diabeetikute vajadusi arvestades on need sokid pehme, mittepingutava kummiga. Need soodustavad tervislikku vereringet ning sobivad paistes ja tundlikele jalgadele.

## Viited